钦定古今图书集成/明伦汇编/氏族典/第123卷 > 陈力修
## 钦定古今图书集成/明伦汇编/氏族典/第123卷 > 陈力修

按《万姓统谱》，“力修字介翁，平阳人。上舍优等第一人，
登嘉定第。教授常德府，除礼兵部架阁。被旨亲运江
东，以给丰、亳、庐、寿。五阅月致米三十三万斛，边储用
裕。擢通判泰州，大书于门曰：‘报国常逢无事日，监州
不是徇情官。知无为军’。”寻为浙西提刑。海寇苏阿六
积暴，前使者置不问。乃设计授吏擒之，诘其罪。尝手
杀平民四十馀，立诛之，而贷其党，浙右震肃。除祭酒
兼中书舍人，面对曰：“揆路蔽贤之弊。”理宗大悟。盗起
荻浦，朝廷欲镇以旧人，𢌿宪节往行训谕，盗闻风溃
去。久之，复请祠归，卒。